“หยวนต้าฯ”ปัดล้วงข้อมูลดึงพนง.-ลูกค้า ขู่ฟ้องคนบังอาจทำเสียชื่อ!
"หยวนต้าฯ" ปัดล้วงข้อมูลดึงพนักงาน-ลูกค้า"กิมเอ็งฯ" พร้อมยืนยันพนักงานสมัครใจร่วมงานเอง ขู่ฟ้องคนบังอาจทำเสียชื่อเสียง! 
29 มิ.ย. 2560

ผู้สื่อข่าวรายงานว่า จากกรณีที่มีรายงานว่า บริษัทหลักทรัพย์เมย์แบงก์ กิมเอ็ง (ประเทศไทย) จำกัด (มหาชน) หรือ บล.เมย์แบงก์ กิมเอ็ง (ประเทศไทย) (MBKET) ยื่นฟ้องผู้บริหารของ บริษัทหลักทรัพย์หยอนต้า (ประเทศไทย) จำกัด หรือ บล.หยวนต้า (ประเทศไทย) รวมถึงอดีตผู้บริหารของ MBKET โดยกล่าวหาว่ามีการใช้ข้อมูลของ MBKET เพื่อดึงพนักงานไปร่วมงานกับ บล.หยวนต้า จำนวนมากและทำให้ลูกค้าย้ายบัญชีซื้อขายหุ้นตามพนักงานกลุ่มดังกล่าวจนส่งผลเสียหายกับ MBKET
โดยล่าสุด บล.หยวนต้า ชี้แจงว่า คำกล่าวหาดังกล่าวไม่เป็นความจริงและอยู่ระหว่างเตรียมฟ้องกลับกรณีถูกกล่าวหาในเรื่องดังกล่าว ซึ่งผู้บริหารของบริษัททั้งหมดที่ถูกกล่าวหาโดย MBKET ไม่ได้มีการใช้ข้อมูลใดๆ เพื่อดึงพนักงานให้ย้ายมาทำงานที่บริษัท และส่งผลให้ลูกค้าของ MBKET ย้ายบัญชีซื้อขายหุ้นตามพนักงานกลุ่มดังกล่าวมาแต่อย่างใด
ทั้งนี้กรณีการฟ้องร้องตามที่ระบุในข่าว บริษัทและผู้บริหารยังไม่ได้รับเอกสารหลักฐานใดๆ ตามที่อ้างถึง โดยผู้บริหารทุกคนพร้อมนำข้อเท็จจริงต่อสู้คดี ซึ่งบริษัทและทีมผู้บริหารทุกท่านขอยืนยันว่า จะไม่มีผลกระทบต่อแผนการดำเนินธุรกิจ พนักงาน และลูกค้าแต่อย่างใด พร้อมกันนี้ บริษัทได้ทำหนังสือชี้แจงไปยังหน่วยงานที่เกี่ยวข้องเป็นที่เรียบร้อยแล้ว
“สำหรับข้อกล่าวหาต่อบริษัทฯ และผู้บริหารในทางเสื่อมเสียนั้น บริษัทและผู้บริหารขอสงวนสิทธิในการดำเนินคดีกับบุคคลที่เผยแพร่ข้อมูลที่ทำให้เกิดความเสียหายต่อไป”บล.หยวนต้า ระบุ
 
อย่างไรก็ตาม การตัดสินใจมาร่วมงานกับบริษัทของพนักงานกลุ่มดังกล่าวเป็นการตัดสินใจของพนักงานเอง ซึ่งเกิดจากความมั่นใจในเทคโนโลยี เงินทุน การสนับสนุนของบริษัทแม่ (YUANTA SECURITIES ASIA FINANCIAL SERVICES LIMITED) ในประเทศไต้หวัน วัฒนธรรมขององค์กร รวมทั้งความผูกพัน ความเชื่อมั่น และศรัทธาในความสามารถของทีมผู้บริหารที่ได้ร่วมงานกันมากว่า 20 ปี
นอกจากนี้บริษัทยังมั่นใจว่าด้วยภาพลักษณ์ และความสามารถของทีมผู้บริหาร ประกอบกับแผนธุรกิจที่ชัดเจน เทคโนโลยีที่ทันสมัยในการช่วยแนะนำ และให้ข้อมูลในการลงทุน (Artificial Intelligence) ที่ตอบสนองต่อนักลงทุน และพนักงานของบริษัทฯ ได้อย่างรวดเร็ว ถูกต้อง และชัดเจน
รวมถึงแผนการพัฒนาให้มีสินค้า และบริการที่ครบถ้วน และการมีทีมงานที่ดี มีประสบการณ์ และคุณภาพ จะทำให้บริษัทสามารถแข่งขัน เติบโต และมีส่วนแบ่งการตลาดที่เพิ่มขึ้นได้ตามแผนงานที่วางไว้
ขณะเดียวกันบริษัท ทีมผู้บริหาร และพนักงานทุกคน ยึดมั่นในการมีหลักธรรมาภิบาล และบริหารงานด้วยความสุจริตตลอดมา อีกทั้งบริษัทแม่ยังแสดงให้เห็นถึงความตั้งใจจะทำธุรกิจอย่างต่อเนื่องในประเทศไทยโดยได้อนุมัติการเพิ่มทุนของบริษัทจาก 1,500 ล้านบาท เป็น 4,500 ล้านบาท เพื่อเสริมสร้างความมั่นคงด้านเงินทุนในการแข่งขันในธุรกิจหลักทรัพย์ ซึ่งจะมีการจดทะเบียนเพิ่มทุนกับกระทรวงพาณิชย์ในเดือน ก.ค.60
โดยการเพิ่มทุนในครั้งนี้จะทำให้บริษัทมีทุนจดทะเบียนสูงในอันดับต้นๆ ของบริษัทหลักทรัพย์ในประเทศไทย เพื่อตอกย้ำจุดยืนที่จะให้บริการด้านธุรกิจหลักทรัพย์อย่างครบวงจร ด้วยเทคโนโลยีที่นำสมัย ตอบสนองความต้องการสูงสุดแก่ผู้ลงทุนจากแผนงานรวมทั้งโครงสร้างเงินทุนของบริษัทยังทำให้บริษัทได้รับการจัดอันดับความน่าเชื่อถือในระดับ AA(tha) จาก Fitch Ratings (Thailand)